Zondo-verslag: Dié name vir moontlike vervolging verwysOudpres. Jacob Zuma. (Foto: Emmanuel Croset/AFP) Hoewel oudpres. Jacob Zuma se naam herhaaldelik in die Zondo-kommissie na staatskaping se verslae opduik, word daar in die jongste gedeelte van die verslag bevind dat daar “voldoende bewyse is” dat Zuma vergoeding [“gratification”] van Bosasa, wat kontrakte met die staat gehad het, aanvaar het. Die kommissie bevind in die verslag die “staat kan waarskynlik wys” daar was geen verskoning vir Zuma om die vergoeding te aanvaar nie. Zuma het boonop geweier om voor die kommissie te verskyn en die teendeel hieroor te bewys. Die verslag lui voorts dat Zuma deur sy optrede sy grondwetlike en wetgewende pligte – sowel as sy etiese verpligtinge – versaak het. Die Zondo-kommissie het sy bevindinge na die betrokke owerhede verwys op die grondslag dat daar ŉ redelike vooruitsig is dat ŉ strafsaak teen Zuma uitgemaak kan word. Dit blyk in hierdie stadium dat dit die enigste moontlike strafregtelike aanklag teen Zuma oor sy aandeel in staatskaping kan wees. Zuma se getroue meeloper en ŉ kader wat daarvan beskuldig word dat sy onder meer die Suid-Afrikaanse Lugdiens op sy knieë help dwing het – Dudu Myeni – is nog iemand wat vir moontlike vervolging verwys is. Die kommissie bevind voorts daar is ŉ prima facie-saak van korrupsie teen Myeni. Nog iemand wat die kommissie meen in die visier van die Nasionale Vervolgingsgesag (NVG) hoort, is Duduzane Zuma, die oupresident se seun. Die kommissie meen dat Duduzane ondersoek moet word omdat hy dalk korrupsie moontlik gemaak het, of omdat hy versuim het om dit aan te meld. Duduzane was glo teenwoordig toe Tony Gupta omkoopgeld [“bribes”] aan Mcebisi Jonas, Mxolisi Dukwana en Vusi Kona aangebied het. Jonas is ŉ voormalige adjunkminister van finansies, Dukwana is ŉ voormalige Vrystaatse LUR en Kona is ŉ voormalige hoof van SAL. Ander name Nog prominente name word in die jongste aflewering van die verslag genoem. Dit sluit in: